b'\n_START_ARTICLE_\nAtentatul din Istanbul (2017)\n_START_SECTION_\nContext\n_START_PARAGRAPH_\nAtacul a avut loc \xc3\xaentr-o perioad\xc4\x83 cu m\xc4\x83suri sporite de securitate \xc3\xaen ora\xc8\x99, pe fondul mai multor atentate teroriste \xc3\xaen ultimele luni. P\xc3\xa2n\xc4\x83 la 17.000 de ofi\xc8\x9beri de poli\xc8\x9bie au fost desf\xc4\x83\xc8\x99ura\xc8\x9bi \xc3\xaen noaptea dintre ani pe str\xc4\x83zile din Istanbul. Numeroase arest\xc4\x83ri \xc8\x99i perchezi\xc8\x9bii au avut loc \xc3\xaen toat\xc4\x83 luna decembrie \xc3\xaen tentativa de prevenire a unui eventual atentat._NEWLINE_Potrivit patronului clubului de noapte, m\xc4\x83surile de securitate au fost sporite pe parcursul precedentelor zece zile, dup\xc4\x83 ce oficiali din cadrul serviciilor secrete americane au avertizat cu privire la iminen\xc8\x9ba unui atac \xc3\xaen timpul s\xc4\x83rb\xc4\x83torilor de iarn\xc4\x83. Ulterior, ambasada Statelor Unite a negat c\xc4\x83 ar fi avut cuno\xc8\x99tin\xc8\x9be despre un eventual atac, resping\xc3\xa2nd afirma\xc8\x9biile ca \xe2\x80\x9ezvonuri pe re\xc8\x9belele de socializare\xe2\x80\x9d.\n_START_SECTION_\nAtacul\n_START_PARAGRAPH_\nUn atacator a deschis focul \xc3\xaen club la ora local\xc4\x83 01:15. Acesta ar fi sosit la clubul Reina cu un taxi \xc8\x99i ar fi tras 180 de focuri de arm\xc4\x83. Atacatorul avea asupra sa un AK-47 \xc8\x99i, dup\xc4\x83 ce a ucis un poli\xc8\x9bist \xc8\x99i un invitat la intrare, a p\xc4\x83truns \xc3\xaen club. Imaginile video publicate pe re\xc8\x9belele de socializare arat\xc4\x83 un b\xc4\x83rbat \xc3\xaen fa\xc8\x9ba intr\xc4\x83rii clubului tr\xc4\x83g\xc3\xa2nd cu arma \xc8\x99i provoc\xc3\xa2nd panic\xc4\x83. Ministrul turc de Interne, S\xc3\xbcleyman Soylu, a declarat c\xc4\x83 autorul ar fi intrat \xc3\xaen club \xc3\xaembr\xc4\x83cat \xc3\xaentr-un costum de Mo\xc8\x99 Cr\xc4\x83ciun, \xc3\xaens\xc4\x83 ar fi p\xc4\x83r\xc4\x83sit clubul purt\xc3\xa2nd alte haine. Pe de alt\xc4\x83 parte, premierul Binali Y\xc4\xb1ld\xc4\xb1r\xc4\xb1m respinge informa\xc8\x9biile potrivit c\xc4\x83rora atacatorul ar fi fost costumat \xc3\xaen Mo\xc8\x99 Cr\xc4\x83ciun. Atacatorul \xc8\x99i-ar fi l\xc4\x83sat arma \xc3\xaen club \xc8\x99i s-ar fi amestecat \xc3\xaen mul\xc8\x9bimea care fugea din club pentru a sc\xc4\x83pa, a mai precizat premierul. Potrivit martorilor, atacatorul vorbea araba \xc8\x99i a strigat \xe2\x80\x9eAll\xc4\x81hu akbar\xe2\x80\x9d \xc3\xaen timpul atacului. Mai multe persoane au s\xc4\x83rit \xc3\xaen apele Bosforului pentru a sc\xc4\x83pa din calea gloan\xc8\x9belor._NEWLINE_Pe 2 ianuarie, organiza\xc8\x9bia jihadist\xc4\x83 Stat Islamic (SI) a revendicat responsabilitatea pentru atac. \xe2\x80\x9e\xc3\x8en continuarea opera\xc8\x9biunilor binecuv\xc3\xa2ntate pe care Statul Islamic le \xc3\xaentreprinde \xc3\xaempotriva ap\xc4\x83r\xc4\x83torului crucii, Turcia, un soldat eroic al califatului a lovit unul din cele mai faimoase cluburi de noapte unde cre\xc8\x99tinii \xc3\xae\xc8\x99i celebrau s\xc4\x83rb\xc4\x83toarea apostat\xc4\x83\xe2\x80\x9d, afirm\xc4\x83 comunicatul organiza\xc8\x9biei jihadiste, postat pe serviciul de mesagerie online Telegram, o metod\xc4\x83 pe care gruparea a mai folosit-o pentru a revendica atacuri. Atacul a fost \xc3\xaentreprins ca r\xc4\x83spuns la un ordin al liderului SI, Abu Bakr al-Baghdadi, de a lovi Turcia, sus\xc8\x9bine comunicatul.\n_START_SECTION_\nAutor\n_START_PARAGRAPH_\nCu toate c\xc4\x83 m\xc4\x83rturii publicate \xc3\xaen presa turc\xc4\x83 vorbesc de p\xc3\xa2n\xc4\x83 la trei atacatori, poli\xc8\x9bia insist\xc4\x83 c\xc4\x83 ei caut\xc4\x83 doar unul. Cotidianul H\xc3\xbcrriyet afirm\xc4\x83 c\xc4\x83 b\xc4\x83rbatul, dat \xc3\xaen urm\xc4\x83rire, este suspectat de leg\xc4\x83turi cu SI \xc8\x99i ar putea fi de origine k\xc3\xa2rg\xc3\xa2z\xc4\x83 sau uzbek\xc4\x83._NEWLINE_Pe 3 ianuarie, presa turc\xc4\x83 a publicat \xe2\x80\x9eo \xc3\xaenregistrare selfie\xe2\x80\x9d cu un b\xc4\x83rbat despre care scrie c\xc4\x83 este autorul atacului de la clubul Reina. Imaginile \xc3\xael arat\xc4\x83 pe presupusul terorist film\xc3\xa2ndu-se \xc3\xaen Pia\xc8\x9ba Taksim. Autorul atacului se nume\xc8\x99te Lakhe Ma\xc8\x99rapov, are 28 de ani \xc8\x99i este originar din K\xc3\xa2rg\xc3\xa2zstan. El ar fi ajuns \xc3\xaen ora\xc8\x99ul turc Konya \xc3\xaempreun\xc4\x83 cu so\xc8\x9bia sa \xc8\x99i doi copii. Potrivit H\xc3\xbcrriyet, so\xc8\x9bia sa a fost arestat\xc4\x83 \xc8\x99i ar fi declarat c\xc4\x83 nu \xc8\x99tia ca so\xc8\x9bul ei e simpatizant ISIS. Acela\xc8\x99i cotidian noteaz\xc4\x83 c\xc4\x83 b\xc4\x83rbatul a luptat \xc3\xaen Siria \xc3\xaen numele ISIS, motiv pentru care pare s\xc4\x83 fi avut \xe2\x80\x9eo bun\xc4\x83 cunoa\xc8\x99tere a armelor de foc\xe2\x80\x9d. Jurnalistul Abdulkadir Selvi de la H\xc3\xbcrriyet scria c\xc4\x83 atacatorul, antrenat pentru lupta urban\xc4\x83, a fost \xe2\x80\x9especial selectat\xe2\x80\x9d pentru a comite atentatul din clubul de noapte Reina.\n_START_SECTION_\nNa\xc8\x9bionale\n_START_PARAGRAPH_\nGuvernatorul Istanbulului, Vasip \xc8\x98ahin, a catalogat incidentul drept atac terorist. Guvernul turc a ordonat cenzura temporar\xc4\x83 a mass-mediei, invoc\xc3\xa2nd temeri legate de securitate \xc8\x99i ordinea public\xc4\x83._NEWLINE_Pre\xc8\x99edintele turc Recep Tayyip Erdo\xc4\x9fan a condamnat dur atacul, spun\xc3\xa2nd c\xc4\x83 Turcia va lupta p\xc3\xa2n\xc4\x83 la cap\xc4\x83t \xc3\xaempotriva tuturor formelor de atac ale grup\xc4\x83rilor teroriste \xc8\x99i sus\xc8\x9bin\xc4\x83torilor acestora. De altfel, Turcia face parte din coali\xc8\x9bia interna\xc8\x9bional\xc4\x83 care bombardeaz\xc4\x83 pozi\xc8\x9biile jihadi\xc8\x99tilor Statului Islamic din Siria \xc8\x99i Irak.'